หุ้น‘เหมราช-อมตะ’รุ่งเรืองปีนี้
ธุรกิจจมน้ำแห่ซื้อที่ดินแล้ว! ศุภาลัยโชว์ข้อมูลแจ๋วสิงคโปร์
12 ม.ค. 2555

ธุรกิจจมน้ำแห่ซื้อที่ดินแล้ว! ศุภาลัยโชว์ข้อมูลแจ๋วสิงคโปร์
เหมราชฯ ฟุ้งเห็นกิจการหนีน้ำท่วมย้ายทำเลชัดเจนดันปีนี้ยอดขายที่ดินพุ่งเกิน 1,500 ไร่ ศุภาลัยขนข้อมูลหรูโรดโชว์สิงคโปร์วันนี้
นายสวัสดิ์ หอรุ่งเรือง ประธานที่ปรึกษา เหมราชพัฒนาที่ดิน (HEMRAJ) เปิดเผยว่า ขณะนี้เริ่มเห็นการเคลื่อนย้ายของผู้ประกอบการและธุรกิจที่ได้รับผลกระทบจากน้ำท่วมเข้ามาซื้อที่ดินในนิคมอุตสาหกรรมฝั่งตะวันออกเพิ่มขึ้นอย่างชัดเจน และทำให้ยอดขายที่ดินของบริษัทในไตรมาสแรกปีนี้เติบโตอย่างก้าวกระโดด
“เหมราชฯ ไม่อยากเติบโตบนความเจ็บปวดของนิคมฯ ทางตอนกลางที่ถูกน้ำท่วม แต่ด้วยทำเลที่ตั้งนิคมของบริษัทอยู่ในโซนตะวันออกและใกล้ท่าเรือ สะดวกในการขนส่งจึงกลายเป็นที่สนใจของธุรกิจหลังเกิดปัญหาน้ำท่วมใหญ่ในลุ่มภาคกลาง” นายสวัสดิ์ กล่าว
ด้านนายเดวิด ริชาร์ด นาร์โดน กรรมการผู้จัดการ HEMRAJ กล่าวว่า ในปี 2554 บริษัทขายที่ดินได้ทั้งหมด 1,670 ไร่ เพิ่มขึ้นถึง80%จากปีก่อน ส่วนปีนี้น่าจะขายได้มากกว่า 1,500 ไร่ขึ้นไป รวมทั้งมีการรับรู้ที่ขายได้ในปีที่ผ่านมาอีก 900 ไร่ คาดว่าความต้องการเพิ่มขึ้น 20%
บริษัทหลักทรัพย์ดีบีเอสวิคเคอร์ส (ประเทศไทย) ออกบทวิเคราะห์ภายหลังน้ำท่วมนิคมในที่ลุ่มภาคกลางและส่งผลให้นิคมที่อยู่ในภาคตะวันออกเป็นที่สนใจของนักลงทุนว่าจะส่งบวก กับบริษัท อมตะ คอร์ปอเรชัน (AMATA) และ HEMRAJ ที่นิคมอุตสาหกรรมตั้งอยู่ในเขตน้ำไม่ท่วม และมีการส่งสัญญาณชัดเจนว่า นักลงทุนญี่ปุ่นที่จะมาลงทุนในไทยได้เลือกซื้อนิคมฯ ในเขตที่น้ำไม่ท่วม
ในปีนี้ AMATA ตั้งเป้าขายที่ดินสูงเป็น 2,000 ไร่ เทียบกับปี 2554 ที่ 1,555 ไร่ เพิ่มขึ้นถึง 29%
ขณะที่ HEMRAJ มีอัตราการเติบโตกำไรสุทธิปีนี้จะโต 270% จากปีที่ผ่านมา
กรณี บล.ดีบีเอสวิคเคอร์ส จะนำบริษัทจดทะเบียน (บจ.) 10 แห่งไปพบนักลงทุน (โรดโชว์) ที่สิงคโปร์ในวันที่ 12 ม.ค.นี้ เพื่อพบปะผู้จัดการกองทุนกว่า 300 ราย นั้น
นายไตรเตชะ ตั้งมติธรรม กรรมการบริหาร บริษัท ศุภาลัย (SPALI) กล่าวว่า การไปโรดโชว์กับ บล.ดีบีเอสวิคเคอร์สครั้งนี้นับเป็นการเดินทางครั้งแรกของปีนี้ โดยข้อมูลบริษัทเตรียมนำเสนอจะเป็นเรื่องผลกระทบจากปัญหาน้ำท่วม ผลดำเนินงานปี 2554 และแผนงานในปี 2555 
ในปี 2554 บริษัทมียอดขายประมาณ 1.5–1.6 หมื่นล้านบาท ต่ำกว่าเป้าหมายที่ตั้งไว้ 1.7 หมื่นล้านบาท ส่วนปีนี้ตั้งเป้าหมายยอดขาย รายได้ และกำไรน่าจะขยายตัว 10% 
“ปัจจัยเหล่านี้น่าจะสร้างความสนใจในหุ้น SPALI เพราะหุ้นเราไม่ได้ฉาบฉวย พื้นฐานมีความแข็งแกร่ง และนักลงทุนต่างชาติที่บริษัทไปพบจะเป็นกลุ่มที่พิจารณาจากพื้นฐานเป็นหลัก ซึ่งปีนี้บริษัทมีแผนจะเดินทางไปโรดโชว์ต่างประเทศอีก 67 ครั้ง” นายไตรเตชะ กล่าว